《林和靖墓》
宋代·郑厚

山前山后冢累累，处士孤坟没草莱。
古宅更遭新烧火，荒林难觅旧栽梅。
月香水影诗空好，鹤怨猿惊客共哀。
回首西泠桥外寺，晚来金碧拥楼台。

作者简介：兴化军莆田人，字景韦，或作景常，一字叔文。郑樵从兄。高宗绍兴五年进士。历泉州观察推官、广南东路茶盐司干办公事。为言者所论，罢归家居十年。后起为昭信军节度推官，改秩知湘乡县。博学，工文词，尤精于《易》，学者称湘乡先生。卒年六十一。有《六经奥论》、《湘乡文集》。